Kamal Qureshi (SF), 2011-03-03:
Jeg vil også godt takke for redegørelsen.
Tilbage i december var der OSCE-topmøde i Astana i Kazakhstan, og det er jo et land, som i den grad har svært ved at overholde menneskerettighederne.
Beslutningen om at placere topmødet i Astana var da også kontroversielt, og det var også noget, der blev diskuteret.
Jeg nævner det ikke for at komme med kritik af, at mødet var placeret der, men det er netop et meget godt eksempel på de svære dilemmaer, en organisation som OSCE hele tiden befinder sig i.
På den ene side stiller vi jo krav om, at der skal være overholdelse af menneskerettigheder – det er jo sådan set hele formålet med OSCE's menneskelige dimension – og på den anden side kan de krav realistisk set bedst opnås med et stadig tættere samarbejde og de positive tilkendegivelser, som ligger i det tætte samarbejde, som OSCE er.
Nogle gange virker det rigtig godt, og andre gange er resultaterne mindre imponerende.
Når man ser på resultaterne af topmødet, er jeg især glad for den fremhævelse, der er af, at et medlemslands overholdelse af menneskerettighederne ikke kun er et internt anliggende, men et anliggende for hele fællesskabet.
Det ligger sådan set meget godt i forlængelse af det spørgsmål, jeg stillede lige før til Dansk Folkeparti, nemlig at det, som hele samarbejdet i OSCE handler om, er, at man ikke som et enkelt land kan frasige sig sin overholdelse af menneskerettighederne med henvisning til nationale anliggender.
Nej, man er forpligtet af det fællesskab, man er indgået i.
Den beslutning gør det også lettere for lande som Danmark at engagere sig aktivt, når vi observerer menneskerettighedskrænkelser i andre lande, og, selvfølgelig, hvis det skulle blive nødvendigt, også at lytte, når andre lande kommer med kritik af Danmark.
Det skal være et helt centralt fokusområde for Danmark at kæmpe for menneskerettighedernes universalitet, altså at alle lande er forpligtet af menneskerettighederne, og at menneskerettighederne gælder for alle lande, herunder selvfølgelig også Danmark.
Det gælder selvfølgelig først og fremmest de basale politiske og personlige frihedsrettigheder, og jeg håber på, at vi vil se OSCE spille en stadig mere aktiv rolle på det område.
Det er positivt, at Danmark er kommet igennem med et forslag om at opdatere det såkaldte Wiendokument.
I EU oplever vi i disse årtier en historisk stabil periode.
Det er en situation, som selvfølgelig skyldes et forbedret samarbejde på mange områder, men som også skyldes en øget gennemsigtighed i forhold til landenes militære dispositioner.
Derfor er det også positivt, at det nye litauiske formandskab for OSCE vil sætte fokus på en videreudvikling af kontrollen med konventionelle våben samt sikkerhed og tillidsskabende foranstaltninger i øvrigt.
OSCE har bl.a. været engageret i valgobservation i Hviderusland.
Desværre blev det til en observation af, hvordan almindelige frihedsrettigheder blev krænket groft både op til og efter valget.
Jeg er glad for, at OSCE har haft fokus på området, men omvendt må vi erkende, at det ikke har haft noget stort impact på situationen i Hviderusland.
Det må være et afgørende punkt for Danmark også fremadrettet at have øje for, hvordan vi gennem OSCE og andre fora kan medvirke til en forbedring af menneskerettighederne i Hviderusland.